קרן גרין, ראשת המועצה המקומית קדימה צורן, פועלת באופן קבוע לשקיפות במועצה. הפרוטוקלים של ישיבות המועצה מתפרסמים באתר המועצה, וברשתות החברתיות מתפרסם אחת לשבוע סיכום מפורט של הנעשה במועצה. גרין היא גם אחת מ-19 ראשות מועצה שמפרסמות את היומן שלהן לציבור. הסרגל - שקוף מפרגנים
הפעם אנחנו מפרגנים לקרן גרין – ראשת המועצה המקומית קדימה צורן, שפועלת בקביעות לשקיפות במועצה, ודואגת שכל הפרוטוקולים של ישיבות המועצה יפורסמו באתר האינטרנט. היא גם מאפשרת לציבור הרחב לצפות ביומן שלה ולראות את סדר היום שלה כנבחרת ציבור. "אנו קשובים לתושבים, ונוקטים במדיניות של שיתוף ציבור. השקיפות מאפשרת לכל אזרחית ואזרח בקדימה-צורן להשפיע לא רק פעם ב-5 שנים, בבחירות למועצה בקלפי, אלא להיות שותפים בהמשך כל השנה בניהול חיי הישוב", סיפרה גרין ל"שקוף". "לפני מגפת הקורונה ערכנו מפגשי קפה עם ראשת המועצה, אחת לשבוע, וברשתות החברתיות מתפרסם סיכום שבועי מפורט ונרחב על העשייה במועצה בכל התחומים. אנחנו גם מקיימים מפגשי פייסבוק לייב בנושאים שונים שבאחריות המועצה". גרין מסבירה שאמנם השקיפות מובילה גם לביקורת, אבל היא שמחה עליה. "אני חושבת שכנבחרת ציבור, עלי לבור את המוץ מן התבן, ולראות בביקורת עניינית דבר מבורך שמסייע לנו כמועצה גם לבדוק את עצמנו ולהשתפר. אמון הציבור הוא אחד הדברים החשובים ביותר לדעתי בעשייה הציבורית, ואנו רואים את הנזק היום במדינה, כשהציבור לא מאמין להנהגה", אמרה. "תנאי לאמון הוא אמינות ויושרה אישית. שקיפות היא ערך עליון עבורי כאשת ציבור וכראשת מועצה. לכן, ככל שיש יותר גופים מבורכים כמו שקוף, כך הדבר פועל לטובת הציבור". גרין היא רק אחת מ-19 ראשות וראשי המועצה שמפרסמים את יומנם באופן עקבי. תייגו את ראש הרשות שלכם אם גם הוא או היא פועלים כך, ספרו לנו אם גם אצלכם נוהגים בשקיפות למען התושבים – נשמח לפרגן.  כל הכבוד למועצה אזורית קדימה צורן ולקרן גרין העומדת בראשה. 